ນັກແຕ້ມ ທີ່ມີຊື່ສຽງຂອງຈີນ ຖືກປະກັນໂຕ ອອກມາແລ້ວ
ນາຍ Ai Weiwei ຊຶ່ງເປັນນັກແຕ້ມທີ່ມີຊື່ສຽງ ຖືກປະກັນໂຕອອກມາ ແຕ່ຍັງຖືກກັກບໍລິເວນ 1 ປີ
ນາຍ Ai Weiwei ນັກແຕ້ມທີ່ມີຊື່ສຽງຂອງຈີນໄດ້ຮັບອະນຸຍາດໃຫ້ປະກັນໂຕອອກມາແລ້ວ ຫຼັງຈາກໄດ້ຖືກຄຸມຂັງເປັນເວລາເກືອບ 3 ເດືອນແຕ່ເຈົ້າໜ້າທີ່ກ່າວວ່າການໄປມາຂອງລາວ ຍັງຈະຖືກຈຳກັດເປັນເວລານຶ່ງປີ ໃນການຖະແຫຼງຂ່າວ ທີ່ກະຊວງການຕ່າງປະເທດຈີນໃນວັນພະຫັດມື້ນີ້ ທ່ານ Hong Lei ໂຄສົກກະຊວງການຕ່າງປະເທດກ່າວວ່າການສືບສວນນັກເຄື່ອນໄຫວຈີນອາຍຸ 54 ປີຄົນນີ້ ຍັງຈະດຳເນີນຕໍ່ໄປໃນໄລຍະເວລາດັ່ງກ່າວ ໂຄສົກເວົ້າວ່ານາຍ Ai Weiwei ຈະຖືກກັກບໍ ລິເວນໃນບ່ອນທີ່ທ່ານອາໄສຢູ່ຊຶ່ງໝາຍຄວາມວ່າ ແມ່ນນະຄອນຫຼວງປັກກິ່ງ ນັກແຕ້ມທີ່ກ້າປາກກ້າເວົ້າຄົນນີ້ໄດ້ຂໍຂະມາໂທດຕໍ່ພວກນັກຂ່າວແລະພະນັກງານໂທລະພາບ ທີ່ໄປເຕົ້າໂຮມກັນຢູ່ນອກຫ້ອງສະຕູດີໂອຂອງລາວໃນເຂດຊານເມືອງຂອງກຸງປັກກິ່ງລຸນຫຼັງທີ່ ລາວຖືກປ່ອຍໃນຕອນແລງຂອງວັນພຸດວານນີ້ ນາຍ Ai Weiwei ເວົ້າວ່າ ລາວມີສຸກຂະພາບແຂງແຮງດີແລະດີໃຈຫຼາຍ ທີ່ໄດ້ກັບຄືນມາ ເຮືອນ ແຕ່ລາວໄດ້ຮ້ອງຂໍໃຫ້ພວກນັກຂ່າວເຂົ້າໃຈກ່ຽວກັບວ່າລາວບໍ່ສາມາດໃຫ້ສຳພາດໄດ້ ຍ້ອນສະຖານະການທີ່ລາວຕົກຢູ່ໃນເວລານີ້ ນາຍ Ai Weiwei ໄດ້ຖືກຈັບໃນຕົ້ນເດືອນເມສາຜ່ານມານີ້ໃນລະຫວ່າງທີ່ມີການປາບປາມ ພວກຕໍ່ຕ້ານລັດຖະບານແລະພວກນັກເຄື່ອນໄຫວຮ້າຍແຮງສຸດ ຊຶ່ງບາງທີອາດຈະເປັນຍ້ອນ ມີຄວາມຢ້ານກົວວ່າການລຸກຮືຂຶ້ນທີ່ພາກຕາເວັນອອກກາງອາດຈະແຜ່ລາມໄປຍັງປະເທດຈີນ ຫຼາຍໆອາທິດລຸນຫຼັງທີ່ໄດ້ມີການຈັບກຸມປັກກິ່ງປະກາດວ່າລາວໄດ້ຖືກຈັບຍ້ອນຫຼົບຫຼີກພາສີ ອົງການຂ່າວຊິນຫົວຂອງທາງການຈີນ ລາຍງານວ່າ ນາຍ Ai Weiwei ໄດ້ຖືກປ່ອຍຍ້ອນ ລາວໄດ້ສາລະພາບວ່າຫຼົບຫຼີກພາສີແທ້ແລະໃຫ້ຄຳໝັ້ນສັນຍາວ່າຈະຈ່າຍເງິນທີ່ລາວຕິດຄ້າງ ນັ້ນໃຫ້ລັດຖະບານຄືນ ນອກນັ້ນຊິນຫົວຍັງເວົ້າວ່ານັກແຕ້ມທີ່ເປັນໂຣກເບົາຫວານຄົນນີ້ໄດ້ ຖືກປ່ອຍຍ້ອນເຫດຜົນທາງດ້ານການແພດ